
Prefaţă 


De la 1812, data anexării silnice către Rusia, 
care a luat ceea ce a prefăcut în „Basarabie” — 
Basarabia fiind, de fapt, numai partea de jos a 
terii, către Dunăre, — pentru că n-a fost în stare 
să păstreze la încheierea tratatului din București 
Principatele amândouă ori măcar Moldova 
întreagă, și pănă la data proclamării „Republicii 
Moldovenești” pe care împrejurările erau s-o 
ducă mult mai răpede de cum credeau 
întemeietorii ei la unirea cu noi, cei din vechea 
Românie, a fost oare în Basarabia vreo 
întrerupere a spiritului românesc, măcar în 
anume din clasele aflătoare acolo? S-a întins 
vreodată asupra acestei Moldove răsăritene, 
cuprinzând atât de mult din gloria trecutului 
luptător, care ni este comun, acea necunoștință 
a lucrurilor românești, acea părăsire a tuturor 
amintirilor, acea uitare de sine pe care o cred 
neștiutorii și pe care vreau s-o întărească în 
minţile acestora oamenii cari socot, fără 
dreptate, că un act politic se poate îndeplini, ca 
prin vrajă, instantaneu, năprasnic, fără nimic din 
acea atmosferă culturală, din acea pregătire 
sufletească prin care singure popoarele pot să 
ajungă la ţinta lor, — restul fiind numai o 
întâmplare și o aventură? 


La aceste întrebări vreau să răspundă aceste 
câteva articole, care nu pot pretinde la alt merit 
decât acela de a înfățișa în legătură, ca o 
singură desfășurare, lucruri cunoscute, dar 
foarte puţin răspândite și uneori în publicaţii 
neaccesibile, și de a comunica tuturora fapte și 
stări care erau prea mult păstrate pentru singura 
informaţie a cercetătorilor ştiinţifici. 


În 1812 ceea ce s-a patentat politiceşte ca 
„Basarabie” era, supt multe raporturi, în condiţii 
de rezistență mai bune decât Moldova de Sus, 
care, la anexarea din 1775, a devenito 
Bucovină. 


Erau — dată fiind și întinderea mult mai mare 
a teritoriului — și un număr mai însemnat de 
boieri, chiar din aceia cari purtau nume 
cunoscute. Unii dintre dânșii își aveau toată 
proprietatea rurală aici; alții aveau în Moldova 
cea nouă rusească partea mai însemnată dintr- 
însa. Pe de altă parte, acești cuceritori nu 
îngăduiau, ca ocupanții celeilalte părţi 
desfăcute din Moldova întreagă, persoanelor 
rămase la lași, în legătură cu domnul, cu „turcii”, 
să-și mai păstreze rosturi de stăpânire și 
dincolo de Prut. Un termin scurt s-a pus pentru 
desfacerea moșiilor. În cele mai rele împrejurări, 
pe preţuri de nimic, atâtea au fost căpătate 
astfel de oricine, indigen sau mai ales străin, 
pusese la o parte un căpitălaș format prin 
comerţ; altele au fost luate de ţerani, cari, cu 
admirabilul lor instinct de câte ori e vorba de 
pământul pe care l-au muncit și pe care nu-l pot 
despărţi de însăși ființa lor omenească, au făcut 
imposibilul pentru a plăti zecile de mii de lei 


care li se cereau. Dar mulţi dintre vechii fruntași 
ai acestori ţinuturi au preferat să rămâie decât 
să se vadă siliți la o asemenea vânzare. Câte 
unele din familii s-au împărțit, lăsând pentru 
conservarea vechii moșteniri pe cutare din 
membrii lor în partea ajunsă rusească din 
Moldova lor. 


Cu grămada se întâlnesc astfel nume 
boierești în cele dintăi chiar din actele ce 
privesc Basarabia. În cartea mea, Basarabia 
noastră, publicată în 1912, am adunat o mare 
parte din ele. Din documente apărute pe urmă 
aleg pe cei doi Cantacuzini, Alexandru și 
Gheorghe, fiii lui Matei, pe vara lor Elenco, 
măritată cu Harting, pe lamandieşti, pe un 
Șeptilici, un Andrieș, pe un Orăș, pe un Bantăș, 
pe un Hermeziu, pe mai mulţi Oatu etc. 


Cei trecuți supt alt sceptru puteau spera, de 
altfel, mult mai mult ca mazilii nobilitați în 
Bucovina, o situaţie politică într-o țară care, 
câtva timp, s-a bucurat de o largă autonomie, şi 
chiar un rol în viața generală a imperiului. Un 
Alexandru de Sturdza putea să li servească 
întru aceasta ca model de imitat. 


Mănăstiri mari, bogate, cu vechi tradiţii de 
cultură, cu așezăminte școlare, nu existau. 
Vărzăreștii, Căpriana, din al XV-lea veac, nu 
mai însemnau nimic; Chiţcanii, deveniți Noul 


Neamţ, reprezintau, ce e dreptul, marele curent 
de învățătură trezit în Moldova prin mișcarea lui 
Paisie, dar, acesta însuși fiind rus, renașterea-i 
bisericească avea periculoase slăbiciuni pentru 
acea civilizaţie nouă care era să caute a 
deznaţionaliza pe moldoveni. 


Școli ca a lui Vartolomei Măzăreanu în Putna 
bucovineană nu sunt aici. Dar este ceva care le 
poate înlocui. De la 1775 încoace, în Moldova 
se crease o folositoare școală laică, 
mirenească, după ideile „filosofice” ale 
Apusului, și Mitropolitul lacov Stamati — al 
cărui nepot era să fie cel dintăi și mare scriitor 
basarabean — o patronase cu vioiul lui spirit 
modern. În toată țara se creaseră așezăminte în 
acest sens, și viitoarea Basarabie nu fusese 
lipsită de lumina lor. 


Din fericire, şi ierarhia bisericească rămase 
un timp în mâni românești. Vlădica cel nou de la 
Chișinău, continuator al Scaunului hotinean (și 
acesta al celui din Brăila, pentru raiaua 
turcească a Dunării și Nistrului), a fost un 
adevărat și isteț român, trecut prin mari 
demnități eclesiastice în Rusia însăși, 
câmpulungeanul de vechi neam Gavriil 
Bănulescu, a cărui amintire trebuie 
împrospătată în Basarabia. Deşi un străin fu 
aşezat în noul scaun din acel Akkerman, care, 


Cetatea Albă a epocei noastre eroice, găzduise 
Mitropolia mutată apoi la Suceava, tradiția 
naţională n-a fost părăsită în Biserică. E vremea 
Bibliei de la Petersburg, a frumoasei Biblii 
copiată după a lui Șerban Vodă din 1688 și 
care a ajuns populară şi în Moldova noastră şi 
supt Gavriil se încep tipăriturile religioase 
basarabene, cât de puţine ar fi ele. 


În acest cadru, cu un sistem de legi care e 
luat după al vechii patrii și după inspiraţia 
bizantină de aici — un român de adopţiune, 
Manega, lucrând cu o întreagă comisiune la 
redactarea Codului pentru Basarabia — şi cu o 
autonomie garantată, formal, de Alexandru |, 
prin statut, viața „moldovenească” putea să 
continue liber în Basarabia țarului, rămasă 
pentru neam aceeași Moldovă. 


Pe la 1812 nu putea să existe o literatură 
„basarabeană”. Viaţa intelectuală în Moldova 
cea întreagă era centralizată: ea se găsea toată 
la lași, câtă era. Și trebuie să ținem samă și de 
atmosfera din acest sfârșit de epocă fanariotă, 
când influenţa grecească era mai puternică, mai 
asfixiantă decât oricând — și ea a tot crescut 
pănă la 1821, — când unii dascăli și boieri 
ocrotitori puteau nădăjdui să confunde ţerile 
noastre într-o mare Grecie a viitorului, având 
același spirit elenic ca și celelalte provincii ale 
ei: chiar când se scrie deci românește, e vorba 
numai de traduceri, de prelucrări, de biletele de 
dragoste și tânguiri de o melancolie obosită și 
netrebnică. 


Astfel ținuturile moldovenești din răsărit se 
desfăcură fără ca pe pământul lor să fi rămas 
cineva în stare să arăte, într-un timp când nici 
lașul nu se pricepea s-o facă, durerea firească 
pentru sfâşiarea unui popor. 


Se vorbește de scriitorul basarabean 
Alexandru, Alecu Hăjdeu (așa-și scria numele). 
E adevărat că familia — el era fiul unui cărturar 
foarte distins, care purta, pentru o fire 
polonizată, numele adevărat polon de Tadeu, 


pe care îl scria românește cu doi d — își avea o 
moșie în Basarabia, lângă Hotin, pe lângă multe 
alte interese de afaceri în Bucovina vecină, de 
unde, oricum, pornise o înrâurire naţională 
românească. Dar omul foarte învăţat, adânc 
cunoscător al limbii și literaturii rusești, 
preocupat de chestii istorice și capabil uneori, 
când era vorba să le dezlege, de a născoci, cu 
multă dibăcie, documentul trebuitor — ca un 
romantic plin de ironie ce era — se trăgea dintr- 
un neam care încă de pe la 1670 părăsise 
Moldova în suita exilatului domn Ștefan 
Petriceicu, o rudă, și care de atunci avuse a 
face cu steaguri străine și cu cărţi străine. A fost 
cunoscut — și, de la Asachi încoace, care l-a 
tradus și în franțuzeșie — e foarte admirat, 
pentru informaţia, îndoielnică, din el, ca şi 
pentru avântul literar și, mai ales, pentru 
puternicul sentiment de demnitate naţională 
„moldovenească” ce respiră dintr-însul, 
discursul lui Alecu Hăjdeu la deschiderea 
școlilor — rusești — din Hotin. Dar cuvântătorul 
se interesa mai mult din punct de vedere 
familial ori din curiozitate de diletant, de trecutul 
acelei Moldove, al cării sol nu l-a călcat, în viaţa 
culturală a căreia nu s-a amestecat și a căreia 
limbă, în multele-i studii, de trecut și de viață 
populară, publicate în revistele rusești, n-a 
întrebuințat-o. 


Scrisul basarabean era să plece întăi — 
pentru a decădea răpede, dar fără ca prin 
aceasta să înceteze și conștiința românească în 
această provincie — de la cineva care, cum 
spune el însuși, a fost totdeauna un desțerat: 


Mâhnit și pe gânduri șed posomorât 
Cu un dor nespus, 

Și-ntristat și dornic, trăind amărât, 
Mă uit spre Apus... 


Acolo îi viața! 
Acolo-i speranţa! 
Să fim fericiţi 
De-am fi toţi uniţi! 


Eu, tânăr fiind, 

Acolo lăsând 

Strămoşești mormânturi, fraţi ce mă iubea 
Și plină de graţii pe Moldova mea 

Dornic părăsind. 


Născut poate în lași, fiu de boierinaș 
moldovean, nepot de frate al marelui Mitropolit 
lacov Stamati, cunoscător al acelor moravuri 
fanariote pe care le-a descris superb în dialogul 
cocoanei, cilibiului și dascălului învățăcel al 
școlii domnești din capitala Moldovei, 
Constantin Stamati rămâne dincolo de Prut la 
1812, când era acum un om în toată firea. 


O despărţire fără revedere? O izolare? 
„Cordunul” cel nou al carantinei împărătești 
tăind comunicaţia cu ţara rămasă „turcilor? 
Planuri de noi cetăţi otomane de-a lungul 
Prutului? Da, însă soarta a vrut ca relaţiile, 
brusc şi nemilos întrerupte, între cele două 
fărâmi ale Moldovei lui Ștefan cel Mare să fie 
reluate după câţiva ani abia. 


La 1821 izbucneșie dincoace mișcarea 
grecilor. Românii nu se raliază la dânsa. Peste 
carantină, familii boierești, membri ai clerului 
înalt trec în Basarabia. Mitropolitul Veniamin se 
adăpostește la Colincăuţi; Dinu Negruzzi, cu toți 
ai lui, între care viitorul scriitor de frunte 
Costachi Negruzzi, se află, un timp, la Șărăuţi, 
în aceleași părţi ale Hotinului. Atâţia părăsesc 
chiar sălașul lor de la ţară pentru a vedea 
Chișinăul, unde nouă ani de stăpânire rusească 
nu aduseseră decât doar lărgirea stradelor și 
ridicarea câtorva clădiri administrative, vechiul 
oraș moldovenesc, fără înfățișare de capitală, 
fiind „deșert și tăcut” și înviorându-se numai prin 
sosirea acestor bejenari, zgomotoși și doritori 
de a se mângâia prin petreceri. 


Atunci Pușkin, gloria romantismului rus, 
locuia acolo, culegând impresii despre ţigani 
vagabonzi şi țigance amoroase, despre greci 
geloşi şi despre tovarăşele lor neastâmpărate, 


și se arată încă vechea casă boierească în care 
a vegetat. Cei dintăi fii de boieri cari se 
pregăteau de cariere, între ei Alecu Donici, în 
așteptarea unei situaţii în armată, priveau cu 
admiraţie pe geniul întunecat al byronismului 
moscovit, și Negruzzi n-a uitat niciodată 
vedenia. Stamati învăța limba noilor oficialități și 
se pregătea a traduce pe Pușkin însuși, pe 
Lermontov, rivalul acestuia, pe fabulistul Crilov, 
probabil pe Chemniţer și Dimitriev, pe 
prozatorul Sirovski. 


Apoi, de la 1823 încoace, lumea se întoarse 
în Moldova. În sfârșit — izolarea? Nu. Căci, la 
1828, în legătură cu greutăţile din Orient, noul 
țar Nicolae făcea ca trupele lui să treacă Prutul 
— şi ele erau să rămâie în Principate nu mai 
puţin de șase ani, în cursul cărora aceiași ruși 
au fost într-o Moldovă și cealaltă. 


Atunci pentru întăia oară Stamati trece 
hotarul și vede, între altele, iarmarocul din 
Folticeni. El, care avea acum gata o mare parte 
din opera lui literară, descrie și acest pitoresc 
amestec de rase și de costume. Literatura 
Basarabiei, absolut moldovenească în tendințe, 
își ia astfel o dată sigură de plecare. 


În acest moment, pe la 1830, când în 
Principate începe noua literatură românească, 
școala nouă a românilor, ziarul, revista, 
almanahul, în care, în toate, se cuprinde, tot mai 
deslușit, idealul unor timpuri nouă, unii dintre 
basarabeni sau, în genere, dintre românii 
aflători, și cu mai vechi prilejuri, în Rusia, rămân 
legaţi numai de dânsa. Astfel Alexandru 
Sturdza, — căruia Stamati-i dedică Tânguirea 
unui orb — cu sora lui, contesa de Ebling, care 
iscălește lucrări de literatură: H. Severine. El 
alcătuiește scrieri foarte cetite în vremea lui, în 
care combate, în folosul ortodoxiei și al 
autorităţii politice, curentele revoluţionare; la 
1834 tipărește la Odessa un almanah francez, 
cu colaboraţia surorii, a francezului Repey și a 
mai multor ruși. La Odessa, de altfel, erau școli 
la care învățau și copii ai familiilor românești din 
Muntenia, cum se vede din corespondenţa lui 
C. Brăiloiu (în Hurmuzaki, X). Stamati însuși 
pomenește de cutare „tânăr autor român al 
multor opere rusești tipărite la Odessa de la 
1848” și despre care scrie așa: 


Dar ochii lui revarsă o rază înfocată 
Și fruntea lui vădește înalte cugetări, 
lar el, străin de toate, în gânduri adâncit, 


Câte o dată numai îl vezi că se zâmbește. 


Alţii, ca Donici, prelucrătorul meșter, cu o 
„ponomie” care samănă cu a originalului, a 
fabulei lui Crîlov, — ivită pentru a spune 
adevărul într-o societate neliberă și având să 
îndeplinească și în Moldova aceeași misiune — 
trec Prutul și fac o modestă carieră de 
funcţionari în țara strămoșilor. Un exemplu care, 
în aceeași epocă, va fi urmat apoi de un 
coborâtor al boierului Rusu, din epoca lui Vasile 
Lupu, Alecu Russo, tânăr, care, după studii 
făcute în Elveţia, nu putea să se împace cu 
moravurile politice ale Rusiei și, astfel, veni la 
lași pentru a duce, alături de o nouă generaţie, 
lupta pentru ideile de libertate și naţionalitate, 
iar, în ce priveşte scrisul, pentru reîntoarcerea 
bunului stil după datină, împotriva silnicelor 
neologisme. 


În Basarabia rămâne pentru a scrie 
românește întăi Stamati. El n-a învăţat această 
limbă din „Gramatica ruso-română” (foarte 
interesant e, potrivit cu ideile lui Daniil 
Philippide, autorul Geografiei României, că nu 
se zice, în titlul rusesc, „Gramatică ruso- 
moldovenească”, ci „română”), a lui Ștefan 
Margela (Petersburg, 1827), probabil aromân 
din Macedonia, tipărită pentru nevoile statului și 
pe socoteala lui. E tot vechiul şi frumosul grai, 


plin de cuvinte adânc răsunătoare în inimi, acel 
grai de care nu va voi să se despartă omul de 
bun simţ, întrebuințându-l, pentru plăcerea 
multora, fie și în ciuda câtorva pănă la sfârşit. 


Stamati cetește pe poeţii ruși și-i traduce ori îi 
imită; ceteșie pe scriitorii francezi pentru același 
scop, și, pe lângă prelucrări după Lamartine și 
Hugo (sau după irlandezul Thomas Moore, 
tradus în limba franceză), se pot găsi pagini 
luate din Grandeur et decadence militaire a lui 
Alfred de Vigny. Harnic om și care știe să-și 
aleagă lectura, cum ştie s-o facă de folos pentru 
nația lui, — ceea ce e puţintel mai greu și mai 
rar! Dar izvoare de inspiraţie, nouă, proprii îşi 
află el trecând către noi hotarul răpirii din 1812. 
Astfel vine la lași în 1834, când — poate și supt 
o influenţă rusească pe care o relevă d. G. 
Bogdan-Duică — a cântat oastea cea nouă a 
Moldovei (Străjerul taberei), mângâindu-se prin 
scris pentru moartea soţiei lui iubite, Catinca 
(mai pe urmă se pare a fi luat pe o Elenă). În 
1839, când acum graniţa de la răsărit a 
Moldovei se ridicase de la loc în toată puterea 
ei de opreliște, el trece prin Bucovina, oprindu- 
se la Suceava, în care mă-ntreb de domnești 
mormânturi unde-au trebuit să fie, la Putna, 
unde i se vorbește de „puţina țărână, ce ar fi 
mirosit ca moașiele sfinţilor”, găsită în 
mormântul lui Ştefan cel Mare, la Dragomirna, 


la Solca. Inspiraţii destule, când „pieptul se 
coşșește de încleștatele zvâcnituri ale inimii” (pp. 
41-42), cât să ţie o viaţă întreagă! 


Aceste scrieri ar fi rămas însă necunoscute, 
contactul literar nu s-ar fi stabilit, — dovadă de 
unitate sufletească — între cele două Moldove 
despărțite, dacă mișcarea pornită și condusă, 
până la ultimele ei consecinţe politice, de Mihail 
Kogălniceanu, întors din Apus cu atâta bogăţie 
culturală în sufletul lui mare, n-ar fi intervenit, 
strângând, deocamdată numai la munca 
scrisului, pe românii de pretutindeni, ca să 
afirme îndrăzneţ un ideal nou, prin revistele sale 
Dacia literară și Arhiva românească. 


În cea dintăi apare, la 1840, poema lui 
Stamati Gafiţa blăstămată de părinţi și o bucată 
lirică. Ele sunt trimese de bucovineanul C. 
Hurmuzaki, în curând el însuşi însărcinat de 
moldoveni cu procese în Basarabia. Supt 
îngrijirea lui Kogălniceanu, cam pe timpul când 
Hurmuzaki se stabilește în lași, apare aici 
admirabilul poem, de o spontaneitate unică, în 
care basarabeanul adună amintiri de cronică, 
aventuri din povești, cunoștință de datini pentru 
a face din ele, cu numele lui Ciubăr-Vodă și cu 
isprăvile fiului său Bogdan, un „Orlando furioso” 
— pus și în titlu astfel — al românilor, operă 
neimitabilă, şi astăzi încă plină de mireazma pe 


care o dă numai sinceritatea absolută unită cu 
un talent original și cutezător. 


În curând însă împrejurările scrisului 
românesc se fac mai grele. Greutăţi răsar în 
calea noii reviste a tinerilor, Propăşirea, la care 
Stamati nu colaborează. O revoluţie se 
pregătește în Principate, și Rusia va veni s-o 
înăbușe, în toamna anului 1848. Trupele ţarului 
vor rămânea pănă târziu, ani întregi. Un aspru 
regim împiedică vechile comunicaţii. Din 
Basarabia doar purtătorul unui vechi nume de 
revoltă, Hâncu, lacov Daniilovici Hâncu, face un 
curs de românește la Petersburg, publicând o 
Gramatică și alegere de bucăți literare (1840; și 
„Concluzii” la 1847), dar limba română a lui 
Margela e acum „vlaho-moldovenească”. Și un 
om de treabă, cu simţ al limbii celei bune, dar 
fără mari însușiri, lon Sârbu, dă doar la 
Chișinău (nu la lași) Fabule după cei trei mari 
scriitori ruși (1853) și Alcătuiri originale (1852), 
care nu se mai pot ceti, cu toată simţirea reală 
din ele. 


IV 


Războiul Crimeii, evacuarea Principatelor de 
trupele rusești care începuseră un nou război cu 
Turcia, ocupând pământul ce ni mai rămăsese, 
aduseră o nouă manifestare a sufletului 
românesc în Basarabia, una care s-ar fi putut 
aştepta cu greu după ce preocupările 
„moldovenești” acolo ajunseseră acum, în 
scăderea lor, la gramatica „vlaho- 
moldovenească” a lui Hâncu și la Alcătuirile lui 
|. Sârbu. 


Cântând „Moldova, „ţara frumoasă”, 
„pământul bun și îmbielșugat”, cu păduri multe 
și dese, cu izvoare bogate, unde e mândru că 
străinului „inima-i sare din loc” când vede 
„moldoveanca” din care va face soţia lui, — 
poetul de la Chișinău nu înţelege decât colţul 
său basarabean, și doar dacă într-una din 
puţinele lui fabule originale, Străina floricică, el 
arată în chip ascuns că inima lui dorea o mai 
largă patrie: 


— O, crinule, ce-ai păţit? 

De ce-așa te-ai veștejit? 
Unde ti-i mireazma, frate? 
Au doară nu plouă de-ajuns? 
— Aleu, crinul a răspuns, 


Sunt în străinătate. 


În prevederea putinței unui alt viitor, dacă nu 
va vibra cântărețul de la 1852 al acestei dureri, 
care pare a-și fi încheiat peste puţin zilele 
tulburate și amărâte — căci și fără influența unei 
atmosfere pesimiste din literatura contemporană 
rusească, el se pare a nu fi gustat mult din 
fericirea lui — se va găsi cine să exprime un 
nou și cutezător ideal. 


Nu tânărul „basarabean” (născut la 
Cristineștii Hotinului în 1836) Bogdan Hâjdău, 
viitorul Bogdan Petriceicu Hâjdău (de unde B.P. 
Hasdeu), care-și făcuse studiile la Harkov, într- 
un mediu cu totul străin, de a trebuit să-și învețe 
din nou limba părintească, pentru a-i aduce pe 
urmă așa de mari servicii, ca învăţat și chiar ca 
poet. Stăpânit cu desăvârșire de spiritul satiric, 
demonic al „inteligenţei” rusești de atunci, care 
avea ca model existenţa tragică a unui Pușkin, 
a unui Lermontov, despreţuind viaţa în sine prea 
mult ca să și poată recunoaște în relativităţile 
zădărniciei și urâciunii ei o chemare, el venea, 
abia după realipirea la Moldova a celor trei 
judeţe de jos ale Basarabiei, în 1856, pentru a 
începe o carieră mare și tulburată de pasiuni ca 
judecător la Cahul. Ziarul plănuit de el în 
frământările pentru constituirea unei teri unite și 
liberale, România, având un program potrivit cu 


aspiraţiile tineretului din lași pe acea vreme, n-a 
apărut niciodată, iar cele dintăi publicaţii ale 
aceluia care se înfățișa ca un genial prinţ exilat, 
întors în moștenirea sa pierdută, Foaia de istorie 
română, n-avea în sine nimic special 
basarabean și prea puţin chiar în legătură cu 
nevoile societății pentru care apărea. Am dat în 
Istoria literaturii, III (p. 298), dovezi despre foarte 
slaba cunoaștere a limbii înseși în care era 
redactată revista, care cuprindea totuși cea 
dintăi dovadă a unei erudiţii incomparabile și a 
unui spirit cu totul superior. 


Altfel e cu Stamati. Bătrânul, care trecuse de 
vrâsta în care se poate cere omului o adaptare 
la împrejurările noi, reîncepe încă din 1853, fără 
îndemn, se pare, ci din propria dorinţă de a 
folosi naţiei sale în noul pas înainte pe care-l 
făcea, colaboraţia sa la publicaţiile 
moldovenești: almanahuri, calendare. Bucăţile 
pe care le alege pentru aceasta, revizuind și 
întregind, transpuind adesea în alt spirit lucrări 
mai vechi, au un caracter istoric luptător. E 
vorba de gloriile, ce nu se potuita, ale Sucevei, 
de fiica lui Decebal, de stejarul care, 
„nenorocos”, „tovarăși n-are”, ci este 
ca ...recrutul ce cu întristare, Pășind la strajă, stă 
singurel, — apolog în care nu se ascunde poate 
numai izolarea anilor săi cărunţi. Și, când, la 
1867-8, stăruinţile harnicului Codrescu, care 


păstra din luptele pentru Unire și libertate 
tipografia ziarului Buciumul român, îl fac, în 
preajma morții, să se hotărască a publica, supt 
titlul de Muza românească (nu: 
„moldovenească”) din care a ieșit, de pe urma 
încetării lui din viaţă, un singur volum — o sumă 
de scrieri, în versuri şi proză apar, dovedind ce 
schimbare adusese noul avânt naţional în 
sufletul acestui singuratec și uitai. 


„Desţeratul din Moldova în copilăria sa”, care 
cerea la 1863 „clasă de studii naţionale la 
gimnazii” (p. 525), nu mai cântă pe vechea 
„lăută a Moldovei”, care „ținea hangul la 
ospețţele domnilor”, ci se gândește la Vrancea 
liberă, la Roman de acolo, eroul „Daciei”, la 
dacoromâni, la „scumpa noastră țară Daco- 
România” (p. 37). Dorul de patrie va fi dedicat, 
în 1861, „României”, și moto cuprinde această 
„doină veche” — şi nu prea veche — a „unui 
prizonier la tatari”, căruia și fumul țerii sale i se 
pare dulce și mirositor: 


Am fost și eu român, 
Dar m-am făcut păgân, 
Căci, tânăr fiind, 

Bietul meu pământ 

De tatari călcat, 

Ei sclav m-au luat. 


De-acum numai moartea 


Să mă scape poate 
De păgânătate. (p. 60) 


Și ca să arăte robul că măcar pentru urmașii 
săi pot veni alte zile, el îmbracă lupta între 
romanitate și slavismul rusesc în frumoasa 
alegorie poetică a lui Dragoș tinerelul domn 
român, Făt-Frumos moldovean, care merge să 
răpuie, în adăpostul lui de la Cetatea Albă, 
„cetatea de doi zmei păzită” pe păgânul (p. 33) 
Vronţa uriașul, care ascundea acolo „Dochia 
răpită” — fărâma „basarabeană” a Daciei. 


Vv 


Trei județe basarabene fuseseră căpătate, 
deci, pentru Moldova prin tratatul de la Paris, 
deși Austria, din motive pe care le înțelegem, ar 
fi vrut să se adauge principatului, a cărui unire 
cu cel muntean n-o voia, Basarabia întreagă, 
formându-se astfel un puternic stat clientelar. 
Nu erau judeţele cele mai bune; dacă la Cahul, 
pe Prut, tradiţiile românești nu fuseră întrerupte 
măcar o clipă, regiunea de la răsărit a fost, mult 
timp, raia turcească, loc gol pentru rătăcirile 
prădalnice ale tatarilor și apoi sălașul acestora, 
Bugeacul lor, sămănat cu sate de indigeni 
meniti robiei. Încă de pe la 1770, într-unul din 
războaiele lor cu turcii, rușii sfărâmaseră acest 
cuib, dar, provincia nerămâindu-li și turcii 
revenind în cetăţi, pe care le întăriră şi mai mult, 
cu deosebire Ismailul, s-a întâmplat ce nu stătea 
în planurile nimănuia din străini: întinderea 
elementului românesc din vecinătate. El era 
însă destul de rar pentru ca ruşii, stăpâni după 
pacea de la 1812, să poată așeza la 1829 
bulgarii compromiși cu dânșii, pe cari trupele 
imperiale, la retragerea lor din Bulgaria propriu- 
zisă, îi luaseră cu sine și-i colonizară aici. Şi 
alte naţii fuseseră așezate prin aceste părți, 
împestrițând caracterul naţional al terii. 


Guvernul românesc, care era să rămâie până 
la o nouă expropriere, în 1878, ar fi putut face 
deci o operă naţională, atrăgând în Basarabia 
sa ce era mai bun în cealaltă și exercitând de 
acolo asupra părților vecine o necontenită și 
puternică influenţă culturală. Nu a făcut-o însă, 
poate de frica uriașului vecin, poate din 
orientalism zăbavnic — ce ni sunt nouă 
douăzeci de ani!, — poate din marele nostru 
păcat politic, lipsa de concepţie. Nici episcopia 
cea nouă a Dunării de Jos (opusă celei rusești 
de la Akkerman) n-a avut decât doar meritul de 
a fi apropiat de cultura noastră pe câţiva bulgari, 
cari s-au grăbit apoi să se spele de dânsa. 


Ori eram noi deci deasupra gurilor Dunării ori 
nu, a fost același lucru pentru întregimea 
Basarabiei supt raportul care ne preocupă aici. 


Totuși de la sine — și în aceasta stă 
însemnătatea lucrului — cele trei părţi din țară 
rămase supt ruși continuară, în forme modeste, 
și cu toată lipsa unor oameni distinși, capabili 
de a conduce, vechea direcţie culturală 
moldovenească. 


Prin colţuri de provincie se urmă desigur cu 
obiceiul satirelor versificate, în năcazul unuia 
sau altuia, ca aceea, din 1842, Favorul diplomat 
al norocului sau al jucăriei, care era să se 
tipărească şi să se împartă „la dughiana lui 


Carabet din Bălți, fără plată”. Să nu uităm că 
acte judecătoreşti se alcătuiau în părţile 
Hotinului în românește încă la 1823 (v. 
memoriul mieu Din ţinuturile pierdute, în 
„Analele Academiei Române” pe 1912, p. 81 şi 
urm.) și că acte particulare, de prezintat 
instanțelor judecătorești, se întâmpină pănă 
către 1840, că, în sfârșit, procesele pentru moșii 
care se tărăgănesc pănă după 1850, pănă la 
războiul Crimeii (procesul mănăstirii Neamţului, 
de ex.; v. ultimul memoriu ce am tipărit în 
aceleași „Anale” în 1916), aduceau necontenit 
contactul cu părţile împricinate ori cu 
împuterniciţii, cu vechilii lor, un Dimitrie 
Beldiman, a cărui corespondenţă — şi de la 
Petersburg — am descoperit-o și publicat-o în 
parte, un M. Kogălniceanu, un Constantin 
Hurmuzaki, din Bucovina. 


Biserica însăși păstra măcar în parte vechile 
ei datine. La 1867 foaia eparhială din Chișinău 
apărea și românește, supt cenzura românului 
Grigore Galin, inspector al Seminarului. În 
articolele ce cuprinde, ea recunoaște că „limba 
moldovenească se întrebuințează în 
Basarabia”, că e „limba de loc”, se scuzează 
nedreptăţile Rusiei oficiale faţă de neamul 
întreg; se pomenește nemulțămirea socială 
după 1812 a țeranilor, pe cari a trebuit să-i 
potolească Gavriil Bănulescu, cu „gramată de 


liniștire tipărită pe limba moldovenească”; se 
înseamnă, în sfârșit, cărţi „jumătate rusește și 
jumătate moldovenește”, ca Bucvariul, Pentru 
credinţă și viaţă creșiinească; este și un 
Ceaslov numai moldovenesc. Pănă la 1870 
foaia a păstrat același caracter (v. articolul mieu 
în „Drum drept”, |, pp. 68-73). 


Scrisorile particulare în românește continuă; 
am tipărit din ele și pănă la 1871. Deși nu erau 
școli românești, cutare student care merge la 
Kiev să înveţe astronomie, după ce isprăvește 
gimnaziul rusesc din Chișinău, își formează o 
ortografie cuminte cu litere latine și, la 
observaţia că și-a uitat limba, răspunde, la 
1864: „În scrisoarea n-l 1, tu-i ceti că eu am uitat 
limba română. Nu crede, frate, pentru că singur 
poţi să judeci: Am uitat-o eu, ori nu? Eu socotcă 
nu. Tu cum socoti?” Nu știm răspunsul colegului 
rămas acasă, dar noi cari i-am cetit mărturisirile 
spunem ca și dânsul: nu. (Din ţinuturile 
pierdute, pp. 74-86 şi urm.). 


Peste șapte ani după ultima din aceste 
simple răvașe românești pierdem Basarabia de 
Jos. Într-o carte de o valoare deosebită, plină de 
idei și de informaţie, d. State Dragomir, artistul 
basarabean de aici, la care în zilele din martie 
nu s-a gândit nimeni, a arătat (Din Basarabia, 
laşi, 1908, p. 115 şi urm.) cu ce sfăşiere de 


inimă s-au desfăcut de noi părţile Cahulului. 
După noua hrăpire însă cei de acolo au 
continuat a-și trimete fetele la școlile din Galaţi, 
și la 1888 aveam în Liceul Internat din lași coleg 
pe d. Dragomir înainte de a avea la Şcoala 
Normală superioară coleg pe ardeleanul 
Grigore Bârsan. 


A urmat o epocă de socialism în Basarabia. 
Tineretul întreg a fost cuprins de această 
mișcare. Dar orice agitaţie la un popor supus, 
ori pentru ce idei ar porni, duce neapărat, pe 
nesimţite, la rana cea adevărată și la durerea 
cea mare. 


Așa s-a întâmplat și cu Basarabia. Deci ceea 
ce a liberat-o n-a fost această zgomotoasă 
imitare superficială a socialismului străin, ci 
adânca dezvoltare organică, care a ieşit la 
vremea sa și în față, și tinde a-l înlocui cu totul. 


Cred că am dovedit-o. 


